## Innovació convoca ajudes de fins a 10.000 euros per a donar suport a la realització d’esdeveniments de transformació digital

*** Estes subvencions es dirigixen a entitats, corporacions, associacions professionals i empresarials i al sector públic de la Generalitat
* El termini per a presentar un projecte a esta convocatòria, que està dotada amb 100.000 euros, finalitzarà el pròxim 24 de setembre**

La Conselleria d’Innovació, Indústria, Comerç i Turisme, que dirigix Nuria Montes, ha convocat ajudes de fins a 10.000 euros per a donar suport a la realització d’esdeveniments encaminats a la transformació digital de la societat, segons publica el *Diari Oficial de la Comunitat Valenciana* (DOGV). El termini per a presentar sol·licituds finalitza el pròxim 24 de setembre.

Esta crida pública, que està dotada amb un pressupost de 100.000 euros, es dirigix a entitats, corporacions, associacions professionals i empresarials, així com el sector públic instrumental de la Generalitat, amb la finalitat de donar suport a actuacions que contribuïsquen a difondre i impulsar la societat digital.

A través d’esta convocatòria, Innovació finançarà fins al 90 % del cost dels projectes seleccionats després d’un procés d’avaluació en concurrència competitiva, amb un import màxim de fins a 10.000 euros per iniciativa.

Les activitats de formació en matèria d’innovació disruptiva i intel·ligència artificial queden exemptes d’ajudes, atés que s’ha disposat una convocatòria de subvencions específica per a esta mena d’accions.

Les entitats que complisquen els requisits establits en l’orde de bases podran presentar únicament una sol·licitud, bé de manera individual o bé agrupada amb altres organitzacions.

Els esdeveniments que opten a la convocatòria hauran d’abordar necessàriament una o diverses de les àrees temàtiques següents: intel·ligència artificial, ciberseguretat, ciència de dades i *datacenter*, *blockchain*, *fintech*, negocis digitals i metavers.

Així mateix, en la fase d’avaluació es valorarà que hi haja una continuïtat en la seua realització i, per tant, s’hagen celebrat edicions prèvies. El nombre d’assistents presencials, la difusió aconseguida en mitjans i el programa de patrocinadors i col·laboradors seran uns altres dels criteris que es tindran en compte per a puntuar els projectes.

Fecha: 27/08/2024